Soojapidavuselt parimad on Pireti sõnul vatiini ja sulevoodriga rõivad, paha ei tee ka karvane vooder, kasvõi ainult kapuutsis, kraes ja varrukaotstes. Karvade vahel on soe! ütleb Piret  jopekapuutsi sasides. Impregneer-pealispind peab hästi tuult.    Tuule vastu on head kõikvõimalikud soonikud  varrukaotstes, kaela ümber, allservas. Iseasi, kuidas soonik konkreetsele jopestiilile istub. Montoni poest leidsime kavala lahendusega nahast meestejope. Selle varrukad sobisid jopega küll, kuid pealtnäha võtavad randme juurest tuule alla. Varruka sees aga oli soe soonik, mis välja ei paistnud või jättis kampsuniotsa mulje. Üldiselt on soonik aga sportlikuma stiili pärusmaa.    Lühikesed joped on head vaid autoga sõitjaile  istuda on nendega hea, kuid kui tagumik on õues jope alt väljas, hakkab kiiresti külm. Samas on just lühikesed sportlikud joped noorte lemmikud, kinnitasid müüjad Kristiine Keskuse Terranova ja Atmosphére poodides. Viimase juhataja sõnul on praegu täiskasvanud ostjate lemmikuks riidest joped ja bee värv.    Värve on vähe, sest bee on moes    Riidest talverõivaga soovitab Piret ettevaatlik olla, eriti kui nad on õhukese voodriga.  Paksu vatiinvoodriga jopp on soe ja kannatab lumesajuniiskuse välja, kuid õhema tekstiiljopega võib sattuda vihma kätte, ja sadav vesi ei tee riidele head.    Hea talveriie pole ka fliis, räägib Piret ja põhjendab, et see läheb ruttu topiliseks. Samas on see soe, nii et voodrimaterjaliks on fliis sobilik.    Vihmaperioodidest hoolimata on väga populaarsed velvetist ja pööratud nahast karvaste servadega pikemad joped või poolmantlid beeist pruunini. Seda kinnitavad ühest suust mitmed müüjad.  Piret aga hoiatab, et kui velvetiga vihma kätte jääda, siis pärast hakkab väga külm.    Ostjate eelistused ja moediktaatori piits on ilmselt süüdi selles, et Kristiine keskuses oli Terranova üks vähestest kohtadest, kus talveriided veidi värvilisemad kui pruunid, mustad ja valged. Värve oli ka AG ja ReServed poodides. Ma ise eelistan ka värvilisi riideid, aga poodides on ainult must, valge ja bee, kurdab Piret ja lisab, et Eesti poodides on igavalt ühesugune kaup.    Meestejopedest  nõutumad on kaupluse Atmosphére juhataja sõnul pikem siluett, mida saab ülikonna peal kanda, ilma et pintsakusaba välguks. Ülikonna juurde sobilikud riidest joped ja villased poolmantlid on ostetuimad ka Sangari müüja sõnul.    Anne Veesaar, Vanalinnastuudio teatrijuht    Minul on selline must pööratud nahast dubljonka, mille ma ostsin Marika Korolevilt. Tema ostis selle 700 krooni eest kaltsukast, ma olin veel kaasas. Aga temale oli see ikka suur. Ta ühe talve käis sellega paar  korda, järgmisel talvel kauplesin 500 krooni eest endale. Mul oli just kasukat vaja, poes maksavad ju mitu tuhat, hästi külm oli ka.    Olen seda kolm aastat kandnud ja välja vahetada küll ei kavatse. Hoopis peaks lisaks ostma kergema sulejope, millega on hea autoga sõita ja nii. Aga praegu iga kord, kui Marika mind sellega näeb, ohkab ja proovib selga, et veenduda, et see on ikka tõesti talle suur.    Rando Tooming, reporter    Kui ma selle pruuni auklikuks kulunud jaki  selga panen, on selline tunne, nagu oleks teise naha või velvetist kaitsekihi selga tõmmanud. Kui ma kusagile sõidan, siis on see üks vähestest asjadest, mille ma alati kaasa võtan. Kui näiteks väljas ööbides külm hakkab, siis jätan selga ja poen koos sellega magamiskotti. Selles mõttes on see jakk lollikindel asi, et tal on omadus mitte määrduda ja teda ei pea kuidagi eraldi hoidma.  Ta on mul olnud neli ja pool aastat, nii heas kui halvas.  Maksin 47 krooni.    Ines, laulja ja saatejuht    Mul on üks piinlikult pisike Dieseli jope, mis tegelikult on sügisjopp, aga ma kannan teda hästi palju, talvel ka. Pikk mantel on ka, aga see on liiga suur ja raske  mulle meeldib, kui mul on võimalikult vähe asju seljas. Liiati liigun palju autoga ja mantel on siis liig, lühike jopp just paras.    Ostsin selle eelmisel talvel. Muidu ma ostan asju siis, kui pilk peale jääb, aga selle jope puhul oli tõesti ka vaja, talv oli tulemas ja ma otsisin midagi sooja selga. Ta on seest  karvane, aga võiks ikka veel soojem olla. Talvel saab samas paksema kampsuni alla panna ja ikka käia.    Välja vahetaksin siis, kui see täiesti moest ära läheks. Aga sellised asjad ei lähe tavaliselt moest ära, ma arvan, et kannan ta lihtsalt lõpuks läbi.    Jaagup Kreem, laulja ja Nukuteatri suhtejuht  Mul on talvejopesid mitu. Üks Montoni mantel, poolpikk ja väga mugav, kui on tarvis ülikonda kanda. Praegu käin Converse kevad-sügise jopega, suurte külmade saabudes on kapis  sulejope firmalt SouthPole. Eriliselt soe ja veekindel pealekauba. Lumelauda sõidan ONeili spetsjopega. Ja siis on mul veel üks kauka moodi asjandus, vähe soliidsem ja kallim.  Kõik need on mind juba paar aastat teeninud, sest kasutamist on neil ju vähe  kui on palju jopesid, siis ei kulu need eriti.  Kõik oma riided olen leidnud Tallinna poodidest. South Pole jope ostsin vist Surfhousei poest, Converse ja Everlasti tooteid olen kasutanud juba aastaid.